Punerea în aplicare a Directivei 2010/40/UE a Parlamentului European și a Consiliului din 7 iulie 2010 privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport (Text cu relevanță pentru SEE)

2.2.1.Metodologie

Specificațiile au fost elaborate în conformitate cu Acordul-cadru privind relațiile dintre Parlamentul European și Comisia Europeană și cu Înțelegerea comună a Parlamentului European, a Consiliului și a Comisiei cu privire la actele delegate, precum și cu principiile stabilite în Acordul interinstituțional din 13 aprilie 2016 privind o mai bună legiferare, atunci când acest acord a intrat în vigoare.

Astfel cum s-a descris în primul raport privind progresele înregistrate, elaborarea specificațiilor s-a bazat pe o gamă largă de activități pregătitoare (studii, ateliere etc.), de analize (analize cost-beneficiu, analize ale lacunelor, ale cerințelor și ale abordărilor) și de consultări (consultări publice, consultări cu experți numiți de statele membre și cu Autoritatea Europeană pentru Protecția Datelor, informarea și invitarea experților Consiliului și ai Parlamentului).

După cum s-a subliniat în raportul inițial, a fost considerată necesară o abordare mai cuprinzătoare pentru a soluționa diferitele aspecte (finanțare, standardizare, o mai mare coordonare a părților interesate, guvernanța legată de implementare etc.) care depășesc domeniul de aplicare al unor simple specificații, în special în ceea ce privește sistemele de transport inteligente cooperative (STI-C). Prin urmare, în noiembrie 2014 a fost creată o platformă a părților interesate (platforma STI-C) sub forma unui grup de experți al Comisiei, reunind părțile interesate din sectorul public și privat și reprezentând toate principalele părți interesate din cadrul lanțului valoric, inclusiv autoritățile publice, producătorii de vehicule, furnizorii, prestatorii de servicii, companiile de telecomunicații etc., astfel încât acestea să contribuie la o viziune comună asupra implementării interoperabile a STI-C în UE și să sprijine elaborarea specificațiilor UE.

2.2.2.Concretizarea specificațiilor referitoare la acțiunile prioritare

Cele șase acțiuni prioritare pentru elaborarea și utilizarea specificațiilor și a standardelor prevăzute la articolul 3 din Directiva STI și în anexa I la aceasta au fost pe deplin abordate. Astfel cum s-a menționat în primul raport privind progresele înregistrate, adoptarea primelor trei specificații a fost destul de simplă, având în vedere domeniul lor de aplicare relativ restrâns. Elaborarea specificațiilor relevante pentru acțiunile prioritare referitoare la serviciile de informare în timp real cu privire la trafic și la serviciile de informare cu privire la călătoriile multimodale a fost mai dificilă, având în vedere domeniul de aplicare foarte larg al acestor specificații, descris în anexa I la Directiva STI, precum și necesitatea de a construi o înțelegere comună a acestui domeniu de aplicare împreună cu experții.

Specificațiile au fost adoptate în ordine cronologică după cum urmează:

Acțiunea prioritară (d): la 26 noiembrie 2012, adică înainte de data-țintă orientativă de 27 februarie 2013, Comisia a adoptat Regulamentul delegat (UE) nr. 305/2013 privind furnizarea în mod armonizat a unui sistem eCall interoperabil la nivelul UE (a se vedea primul raport privind progresele înregistrate).

Acțiunea prioritară (c): la 15 mai 2013, Comisia a adoptat Regulamentul delegat (UE) nr. 886/2013 de completare a Directivei STI în ceea ce privește datele și procedurile pentru furnizarea către utilizatori, în mod gratuit, atunci când este posibil, a unor informații minime universale în materie de trafic referitoare la siguranța rutieră (a se vedea primul raport privind progresele înregistrate).

Acțiunea prioritară (e): la 15 mai 2013, Comisia a adoptat Regulamentul delegat (UE) nr. 885/2013 de completare a Directivei STI în ceea ce privește furnizarea de servicii de informații referitoare la locuri de parcare sigure și securizate pentru camioane și vehicule comerciale (a se vedea primul raport privind progresele înregistrate).

Acțiunea prioritară (f): Comisia a organizat mai multe consultări cu experți din statele membre și cu principalele părți interesate cu privire la furnizarea de servicii de rezervare pentru locuri de parcare sigure și securizate destinate camioanelor și vehiculelor comerciale. Aceste consultări au dus la concluzia că nu sunt necesare specificații și standarde privind rezervarea zonelor de staționare (a se vedea primul raport privind progresele înregistrate). În prezent, nu există niciun indiciu care să arate că această situație s-ar fi schimbat în mod semnificativ.

Acțiunea prioritară (b): la 18 decembrie 2014, Comisia a adoptat Regulamentul delegat (UE) 2015/962 de completare a Directivei STI în ceea ce privește prestarea la nivelul UE a unor servicii de informare în timp real cu privire la trafic. Specificațiile sunt menite să asigure accesibilitatea, schimbul, reutilizarea și actualizarea datelor rutiere și a datelor privind traficul de către autoritățile rutiere și operatorii rutieri pentru furnizarea la nivelul UE a unor servicii de informare în timp real cu privire la trafic. După cum se poate observa din această enumerare, elementele reglementate sunt legate mai mult de aspecte „administrative” decât de serviciile în sine.

Acțiunea prioritară (a): la 31 mai 2017, Comisia a adoptat Regulamentul delegat (UE) 2017/1926 de completare a Directivei STI în ceea ce privește furnizarea la nivelul UE a unor servicii de informare cu privire la călătoriile multimodale. În cadrul pregătirii specificațiilor s-au lansat mai multe inițiative (prima provocare legată de mobilitatea inteligentă, studii, ateliere de lucru și consultări publice). Comisia a inițiat, de asemenea, o dezbatere cu privire la o posibilă inițiativă privind accesul la datele referitoare la transportul multimodal, pentru a răspunde provocării de a asigura accesibilitatea datelor de transport acoperind toate modurile de transport și toate serviciile de mobilitate. Într-o primă etapă, această reflecție a condus la documentul de lucru al serviciilor Comisiei intitulat „Foaie de parcurs privind furnizarea la nivelul UE a unor servicii de informare, de planificare și de emitere a biletelor de călătorie multimodale”, prezentat în iunie 2014, primul pas fiind adoptarea de specificații în temeiul Directivei STI. Specificațiile adoptate abordează atât condițiile favorizante, cum ar fi accesibilitatea datelor, cât și serviciile și dispozițiile privind conectarea serviciilor de informare cu privire la călătorii.

2.2.3.Alte acțiuni

În conformitate cu articolul 6 din Directiva STI, odată ce au fost adoptate specificațiile necesare pentru acțiunile prioritare, Comisia adoptă specificații pentru alte acțiuni din domeniile prioritare enumerate în anexa I la Directiva STI.

Recent au fost finalizate lucrările privind STI-C. Aceste lucrări s-au bazat inițial pe proiecte de cercetare și pe numeroase consultări cu părțile interesate, inclusiv cu Comitetul european pentru STI și cu Grupul consultativ european pentru STI. Ele au fost continuate în cadrul platformei STI-C, cu scopul de a sprijini apariția unei viziuni comune tuturor actorilor implicați în lanțul valoric. Cele două faze (noiembrie 2014 – ianuarie 2016 și iulie 2016 – septembrie 2017) ale platformei STI-C au abordat principalele caracteristici ale cadrului tehnic și juridic necesar pentru implementarea STI-C și au oferit o importantă contribuție a părților interesate la lucrările referitoare la specificații desfășurate cu experții din statele membre. În paralel, statele membre și industria au lansat inițiative importante (proiectele și platforma C-Roads premergătoare implementării, consorțiul de comunicare CAR 2 CAR) care au contribuit la specificații europene comune pentru comunicarea de la vehicul la vehicul și de la vehicul la infrastructură.

După 14 reuniuni cu experți din statele membre și după consultări intense cu părțile interesate din sectorul public și privat, Comisia a adoptat Regulamentul delegat privind specificațiile comune ale UE pentru STI-C la 13 martie 2019. Totuși, acest act delegat a fost respins de Consiliu în iulie 2019.

Un alt domeniu vizat de adoptarea de specificații este legat de accesul liber la serviciile STI (platformă deschisă la bordul vehiculului) prin accesul la datele și resursele de la bordul vehiculelor. Acest domeniu a făcut obiectul mai multor studii pregătitoare și discuții intense între părțile interesate în prima fază a platformei STI-C. În comunicarea sa [COM(2018) 283 final] „Către mobilitatea automatizată: o strategie UE pentru mobilitatea viitorului”, publicată la 17 mai 2018, Comisia a anunțat că va lua în considerare necesitatea unor specificații în cadrul Directivei STI pentru accesul la datele privind vehiculele (cu și/sau fără caracter personal) pentru nevoile autorităților publice, în special gestionarea traficului. În cadrul acestor lucrări ar trebui să se utilizeze, de asemenea, contribuțiile unui nou grup de experți al Comisiei pentru partajarea de date între întreprinderi și administrațiile publice.

Aceste obiective au fost confirmate în programul de lucru actualizat al Directivei STI, adoptat la 11 decembrie 2018, în care sunt enumerate și activitățile suplimentare pentru perioada 2018-2022. Acestea din urmă pot conduce la noi acte delegate în temeiul Directivei STI referitoare la:

·o eventuală extindere geografică a specificațiilor existente privind punerea la dispoziție, în întreaga UE, a unor servicii de informare în timp real cu privire la trafic, inclusiv eventuale noi tipuri de date (de exemplu, restricții privind accesul vehiculelor în zonele urbane, puncte de reîncărcare/de realimentare);